Ալեքսիս Քըրք

Ալեքսիս Քըրք (անգլ.՝ Alexis Kirk, դեկտեմբերի 29, 1936(1936-12-29), Լոս Անջելես, Կալիֆոռնիա, ԱՄՆ - մայիսի 17, 2010(2010-05-17), Նյու Յորք, Նյու Յորք, ԱՄՆ), ամերիկահայ ոսկերիչ-դիզայներ, որը նաև ձևավորում էր հագուստի և նորաձևության պարագաներ։


== Վաղ կյանք ==
Թեև Քըրքը ծնվել է Լոս Անջելեսում և ապրել Նոր Անգլիայում, ինքն իրեն անվանել է հայ։ Նրա հայրը՝ Փոլ Քըրքը, Ուոլթ Դիսնեյի մոտ նկարիչ էր, իսկ նրա պապը՝ Չառլզ Վեմյանը, անվանի ոսկերիչ և ապակեգործ Ռընե Լալիկի մոտ աշխատում էր որպես ապակու արհեստավոր։ Ալեքսիսի պապի ստեղծած զարդերից մի քանիսը պահպանվել են Ստամբուլի Թոփքափը ամրոցում։
Ալեքսիս Քըրքը Վալտեր Գրոպիուսի ղեկավարությամբ արվեստ է սովորել Հարվարդի համալսարանում, ինչպես նաև նա հաճախել է Ռոդ Այլենդի Դիզայնի դպրոց՝ նախքան Թենեսիի համալսարանի նկարչության, քանդակագործության և երաժշտության դասախոս դառնալը։


== Ոսկերչություն ==
Ալեքսիս Քըրքի դիզայներական առաջին գործը, որը նա անձամբ էր կրում, իսլամական ապակուց պատրաստված ուլունքների և թալիսմանների մանյակն էր, որը բնորոշ էր նրա վաղ գործերին, որոնք կազմված էին աշխարհի տարբեր մշակույթներից ու դավանանքներից վերցված հմայիլներից և խորհրդանիշներից, ներառյալ՝ համսան, հնդկական Փեյսլի նախշերը և չինական ձուկը։ Քըրքը շատ սնահավատ էր, մեծապես հետաքրքրվում էր օկուլտականությամբ և հոգևորությամբ, ինչն արտացոլվում էր նրա գործերում։ Իր գործունեությունը Քըրքը սկսել է Թենեսի նահանգի Նյուպորտ քաղաքում գտնվող փոքրիկ ստուդիայում, որտեղ ոսկերչական իրեր է վաճառել այնպիսի հաճախորդների, ինչպիսիք են սենատոր Քլեյբոռն Փելլի կինը։ Սա հանգեցրել է «Hattie Carnegie» ընկերության համար մատչելի գներով զարդերի նախագծման պայմանագրի, որը կոմերցիոն տեսակնյունից ձախողում էր։ Դրանից հետո բիզնես հիմնելու նպատակով Քըրքը որոշել է տեղափոխվել Նյու Յորք։
Նրա զարդերի առաջին հավաքածուն արժանացաել է նորաձևության ամերիկյան քննադատների Coty մրցանակի։ Հաջորդ տարի՝ 1971 թվականին, նա սկսել է զբաղվել հագուստի ձևավորմամբ՝ այն օգտագործելով որպես իր զարդերի ֆոն։ Նորաձևության նրա առաջին հավաքածուն հիմնված էր միջնադարյան դիզայնի վրա։
Քըրքի գործերում, հոգևոր, օկուլտական և էթնիկ ազդեցություններից բացի, օգտագործվել են այնպիսի նյութեր, ինչպիսիք են էկզոտիկ փայտը, անագը և պլաստիկը, ինչպես նաև ավելի ավանդական մետաղներ և քարեր՝ մարդու և կենդանիների օրգանական ձևերի հիման վրա։ Վինձորի դքսուհի Ուոլլիս Սիմփսոնին պատկանել են Քըրքի խցանափայտից, փայտից, փետուրներից, արհեստական լաջվարդից և ոսկեզօծ մետաղից պատրաստված մի շարք գործեր։ Նա ասել է. «Ինձ բացարձակ հիացնում են կեղծ զարդերը [...]. կարծում եմ՝ դրանք այնքան լավն են»։ Քըրքն իր գործերը միշտ նախագծում էր մեծ մասշտաբով. նա նախընտրում էր զարմանալի ձևերի և նյութերի քանդակագործական նմուշներ, որոնք ուշադրություն էին գրավում։
Ալեքսիս Քըրքը շարունակում էր դիզայներական գործունեությունը նաև 1980-ական թվայաններին՝ մասնագիտանալով աքսեսուարների և գոտիների մեջ։ 1988 թվականին նա արժանացել է Dallas Fashion Awards-ի մրցանակի։
Վինձորի դքսուհուց բացի Քըրքի հայտնի հաճախորդներից էին Շերը և Ժաքլին Քենեդի Օնասիսը։ Քըրքի փղի թեմայով նմուշները, որոնք ստեղծվել էին 1972 թվականից սկսած, օգտագործել են 1980-ական թվականների հանրապետական առաջնորդների կանայք՝ Նենսի Ռեյգանը և Բարբարա Բուշը, թեև դիզայները գրանցված դեմոկրատ էր։
Մահից առաջ Քըրքը Dream Diamonds Online մանրածախ կազմակերպության սեփականատերն էր։


== Անձնական կյանք ==
1971 թվականին Քըրքն ամուսնացել է իր հաճախորդի դուստր Հոուփ Սանդսի հետ։ Նրանք ունեցել են երկու դուստր՝ Լիզան և Ալեքսիան։ Նրանք ամուսնալուծվել են 1973 թվականին։ Քըրքը մահացել է 2010 թվականի մայիսի 17-ին։


== Ֆիլմագրություն ==


== Ծանոթագրություններ ==